钦定古今图书集成/历象汇编/乾象典/第066卷 > 坤舆图说 > 《风不呜条赋》陈章
## 钦定古今图书集成/历象汇编/乾象典/第066卷 > 坤舆图说 > 《风不呜条赋》陈章

“风之起兮不触而行，条之应兮有动无声。察微祥于
生植，表静理于承平。轻摇而晓露初滴，暗袅而春鸠
转鸣。入杨园而若舞，拂花迳而如迎。寂兮寞兮，自南
自北。其去莫止，其来可测。方萦仙树，万年之影稍垂；
爰报圣时，五日之期不忒。长养资于皇化，沉潜契乎
元德。似有心于松柏之内，上下依依，类无言于桃李”
之间，往来默默。嫩叶随转，柔荑共舒。飏丝光于空际，
惹絮影于春馀。听莫得闻，讶繁柯之蔑尔；视之不见，
惊叠萼之攒如。倏自迩而通遐，俄起彼而集此。顺八
方之候，若有若无；调四序之宜，时止则止。由是轻才
偃草，细不扬波。异秋吟之摧木，同春扇于微和。均习
习之容，宁比夫空穴而至；绝萧萧之响，谁谓其高台
则多。散漫千林，翱翔九野。修通匪乱于疾徐，溥畅必
齐其高下。含其光也，亦类于人焉；静以化之，乃符于
王者。片尘靡惊于厚地，群籁皆息于晴天，对翩翩之
鹖鸟，任嘒嘒之鸣蝉。感之深殊，桂鸣于秦树；害乎物
鄙禾偃于周田。我国家化将时茂，德与风传，伫见倾
梧之后，栖仪凤于君前。